Minstens 4 dood toe brug ineenstort | Maroela Media
Minstens 4 dood toe brug ineenstort
Minstens vier mense is dood toe 'n voetgangerbrug by die Florida Internasionale Universiteit in Miami ineengestort het.
Die brug wat oor 'n besige hoofweg geleë is, het Donderdag ineengestort en in die proses agt motors platgedruk. Reddingswerkers het gespook om mense uit die puin te bevry. Nege mense is na hospitale gehaas.
Die brug, wat sowat 950 ton geweeg het, is ontwerp om die universiteitskampus met die nabygeleë stad Sweetwater te verbind en dit sodoende veiliger vir studente te maak om die besige hoofweg oor te steek.
Die oorsaak van die ineenstorting sal ondersoek word. Die brug is Saterdag geïnstalleer onderwyl konstruksiewerkers nog besig was om daaraan te werk. Die universiteit het vroeër in 'n verklaring gesê die brug "is enig van sy soort" weens die unieke konstruksiemetode.
Dié konstruksiemetode het ten doel om die uitwerking van bouwerk op verkeer te beperk en behels byvoorbeeld dat dele van die brug op 'n ander perseel gebou en dan geïnstalleer word. Die universiteit het gesê dit was die grootste voetgangerbrug nog wat aan die hand van dié metode opgerig is.
Foto: WTVJ NBC6 via AP
'n Student is verlede jaar dood nadat hy deur 'n motor getref is toe hy die pad oorgesteek het. Die brug sou vroeg in 2019 voltooi gewees het.
"Verlede week het ons die uitbreiding van die brug gevier en nou het ons met 'n tragedie te doen," het Orlando Lopez, burgemeester van Sweetwater, gesê.
Munilla Construction Management (MCM), die hoofkonstruksiemaatskappy betrokke by die oprigting van die brug, het in 'n verklaring gesê hul gedagtes en gebede is by die mense wat deur die tragiese voorval geraak word.
"Ons sal 'n volle ondersoek van stapel stuur om vas te stel wat presies skeefgeloop het en ons volle samewerking aan ondersoekers gee." Die ineenstorting van die brug het tydens die universiteit se lang vakansietydperk plaasgevind en nie tydens spitsverkeer nie.
Pres. Donald Trump het gesê hy monitor die verwikkelinge en het reddingswerkers geloof vir hul vinnige reaksie. "Ons bid vir almal wat geraak word."
Emirates-waardin sterf ná val uit vliegtuig
Dis n tragedie om die minste te sê . . .
My suster en haar Man (du Plessis) is 1998 ook oorlede omdat die brug wat in aanbou was in Bosbokrand waarvan sy deel was in die ontwerp , inmekaar gestort het . . . daars toe 13 mense oorlede daardie dag. Nadat die reeds geboude sementblok slab oorgetrek was het al die werkers bo op brug gestaan en dit het inmekaar geval. . . n mens vergeet nooit